Diari Oficial de la Generalitat Valenciana


Sumari del DOGV 8038, del 12-05-2017 (2017/3241)

Concurs per a la publicació d'un màxim de dos treballs d'investigació o tesis doctorals finalitzats o defensades durant l'any 2016.
-----------------------------------------------------------------------------------------------------------------------------------

### Dades del document

Número de DOGV
:   8038

Data del DOGV
:   12-05-2017

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2017/3241


Data del document
:   11-05-2017

Organisme emissor
:   Corts Valencianes

Tipus de document
:   Concurs

Descriptors 

:   * concurs administratiu

Concurs per a la publicació d'un màxim de dos treballs d'investigació o tesis doctorals finalitzats o defensades durant l'any 2016. [2017/3241]  
Mesa de les Corts  
  
La Mesa de les Corts, en la reunió del dia 17 de novembre de 2015, va adoptar l'Acord 304/IX, pel qual es decidia continuar durant la IX legislatura la col·lecció de llibres «Temes de les Corts Valencianes». Així mateix, es va aprovar la redacció definitiva de les bases del concurs per a la publicació d'un treball d'investigació o tesi doctoral. En base a aquest, i a l'Acord 1462/IX, adoptat per la Mesa de les Corts en la reunió del dia 7 de març de 2017, s'aprova la convocatòria del concurs per a la publicació d'un màxim de dos treball d'investigació o tesis doctorals finalitzats o defensades l'any 2016, que es regirà per les següents:  
  
  
Bases  
  
Primera. Podran optar a la publicació d'aquests treballs totes les persones que hagen realitzat treballs d'investigació o hagen defensat les tesis doctorals durant l'any 2016, en qualsevol de les universitats de la Comunitat Valenciana.  
  
Segona. L'objecte dels treballs d'investigació o tesis doctorals haurà de ser qualsevol tema relacionat directament amb el dret parlamentari.  
  
A l'efecte d'aquesta convocatòria s'entendrà que estan directament relacionats amb el dret parlamentari els treballs que tinguen per objecte el cos normatiu que l'integra i el corresponent espai d'estudi del qual s'ocupa la doctrina jurídica, i que es projecta sobre un ampli elenc de matèries, i, entre d'altres, han de considerar-se incloses la configuració del parlament com a institució, les funcions assignades a aquest, els mecanismes tecnicojurídics articulats per al desenvolupament d'aquelles matèries, la regulació dels subjectes que intervenen en l'activitat parlamentària, les relacions que s'estableixen entre els poders de l'Estat en el marc d'un sistema parlamentari o entre les institucions polítiques del sistema, la regulació de l'estatut de drets i deures dels membres de la cambra, la regulació del mandat representatiu, el control jurisdiccional dels actes adoptats pel parlament-  
  
No obstant això, la Mesa de les Corts, a proposta de la Presidència, podrà acordar la publicació d'aquells altres treballs que, a més a més dels que han pogut estar seleccionats, puguen revestir un interès especial per a les Corts.  
  
Tercera. Les persones que desitgen optar a la publicació del seu treball hauran de presentar, en el Registre General de les Corts Valencianes, una instància, dirigida a la Mesa de les Corts Valencianes, en la qual consten les dades de la persona sol·licitant següents:  
- Nom i cognoms  
- DNI  
- Data de naixement  
- Adreça postal  
- Correu electrònic i número de telèfon.  
El termini de presentació d'instàncies s'iniciarà el dia 2 de maig de 2017 i finalitzarà el dia 30 de juny de 2017.  
En el cas de treballs d'investigació caldrà fer constar degudament justificades la data de la realització i, si escau, les ajudes econòmiques rebudes i la direcció o la coordinació.  
En el cas de tesis doctorals caldrà fer constar la data de lectura i la defensa, la qualificació obtinguda i el director o directora.  
  
A la instància s'haurà d'ajuntar:  
- Curriculum vitae de la persona sol·licitant. Les Corts, si escau, podran requerir la persona o persones que resulten seleccionades per tal que aporten els documents acreditatius dels mèrits que es consideren procedents.  
- Informe de la persona que haja dirigit o coordinat la tesi doctoral o el treball d'investigació, en què expresse les raons que, al seu parer, aconsellen la publicació del treball i justifiquen el compliment d'allò que disposa la base segona.  
  
Quarta. Les tesis doctorals o els treballs d'investigació que concórreguen al concurs tindran una extensió mínima   
de 125 i màxima de 250 folis, amb un interlineat d'1,5, tipus de lletra Times New Roman, cos 12, i hauran d'estar redactats, indistintament, en valencià o en castellà. Es presentaran dos exemplars de la tesi doctoral o del treball d'investigació. Un exemplar es presentarà en el Registre General en suport paper (sense esmenes, ratllades o raspadures) junt amb els documents requerits en la base tercera. Un altre exemplar s'enviarà en suport digital, una vegada entregat físicament l'exemplar en paper, per mitjà de correu electrònic a la direcció: zlzearu@gznyb.mp, en document de Word de Microsoft per a Windows o que hi siga assimilable.  
  
Cinquena. La decisió quant a l'obra o les obres seleccionades per a la publicació correspondrà a la Mesa de les Corts Valencianes, que podrà disposar de l'assessorament d'experts i que farà pública la decisió abans del 31 d'octubre de 2017. El concurs podrà ser declarat desert i la decisió de la Mesa de les Corts Valencianes serà inapel·lable.  
  
  
Sisena. La persona o les persones seleccionades assumeixen l'obligació de signar un contracte amb la cambra en el qual declaren l'autoria del text; que és original seu i no infringeix altres drets reconeguts, i que efectuen una cessió no exclusiva de l'obra per a la traducció, la publicació, la venda, la reproducció i la difusió en els suports analògics o electrònics que les Corts consideren adequats.  
  
Setena. Les Corts Valencianes s'obliguen a posar a la venda, en un termini no superior a dos anys, la primera edició impresa de l'obra seleccionada; en aquest mateix període es publicarà l'obra en format electrònic en la pàgina web de les Corts. Aquest termini es comptarà a partir del dia en què la part autora lliure l'original complet de l'obra en condicions adequades per a la impressió.  
Les Corts Valencianes remetran a la persona autora un joc de proves d'impremta per a la correcció del text, i aquesta haurà de tornar-lo en un termini de 20 dies amb les correccions pertinents, que hauran de ser incorporades al text. Les Corts Valencianes s'encarregaran de les correccions de tipus ortogràfic i de l'aplicació dels criteris d'edició.  
  
Si transcorregut aquest termini la part autora no lliura les proves corregides, les Corts Valencianes podran fer-ne la correcció i quedaran exonerades de cap responsabilitat si el resultat de la correcció no és satisfactori per a l'autor o l'autora.  
D'altra banda, les Corts Valencianes s'obliguen a fer figurar el nom de la persona autora en forma destacada en tots els exemplars de l'obra i a incloure-hi la menció internacional de reserva de propietat intel·lectual seguida del nom i cognoms, el pseudònim i l'any de la primera edició, a més de la menció a la llicència Creative Commons de Reconeixement-NoComercial-SenseObresDerivades.  
  
Huitena. L'autor/a o autors/es rebran en concepte de drets d'autor de l'obra objecte de la concessió la quantitat de mil cent euros (1.100,00 euros).  
El preu de la venda dels exemplars impresos el fixaran les Corts Valencianes una vegada coneguts els costos de l'edició, i el notificarà a l'autor o autora en el termini de quinze dies.  
L'editor s'obliga a lliurar gratuïtament a l'autor/a o autors/es 50 exemplars de la primera edició de l'obra i 25 de cada edició successiva.  
  
  
Novena. Les persones seleccionades assumeixen l'obligació de lliurar el treball, en suport digital, mitjançant un correu electrònic a la direcció foagmph@xdoft.qf, en un termini no superior als trenta dies des de la notificació, a la part autora, de la selecció per la Mesa de les Corts Valencianes.  
Les innovacions (incloses la supressió o la inclusió de paràgrafs) establides per l'autor o l'autora que suposen un augment superior a un 10 per 100 del cost total de la composició de l'obra seran a compte de l'autor o autora. No es comptabilitzaran com a tals les de caràcter tipogràfic, que aniran sempre a càrrec de l'editor.  
  
Deu. La participació en la convocatòria suposa l'acceptació íntegra d'aquestes bases i de les decisions que adopte la Mesa de les Corts Valencianes per resoldre tots els incidents o les reclamacions que es presenten.  
  
Onze. Aquesta convocatòria es publicarà en el Butlletí Oficial de les Corts i en el Diari Oficial de la Generalitat Valenciana, i es notificarà a totes les universitats valencianes.  
  
Palau de les Corts  
  
València, 4 d'abril de 2017.- El president: Enric Morera i Català. El secretari primer: Emilio Argüeso Torres.